Tuukka Taponen

Tuukka Taponen (s. 26. lokakuuta 2006 Lohja) on suomalainen autourheilija ja karting-sarjan ensimmäinen suomalainen maailmanmestari. Kaudella 2023 hän ajaa ainakin Lähi-idän ja Italian Formula 4 -sarjoissa Prema-tallissa. Taposta pidetään potentiaalisena seuraavana suomalaisena Formula 1 -kuskina.

Taponen aloitti kilpa-autoilijan uransa kartingilla jo 2-vuotiaana, vuonna 2008. Hän on ajanut Suomessa vuodesta 2018 lähtien Kohtala Sports -tiimissä ja Flying Finn Academy -maajoukkueessa vuodesta 2019 lähtien.

Taponen teki suomalaista autourheiluhistoriaa, kun hän voitti ensimmäisenä suomalaisena kartingin MM-kultaa vuonna 2021, ollessaan 15-vuotias. Aiemmin kolmen parhaan joukkoon kartingissa on yltänyt Taposen lisäksi viisi suomalaista. Taponen oli vuoden 2021 lokakuussa antamassa näyttöjä F1-tiimi Ferrarille päästäkseen mukaan heidän junioriakatemiaansa, josta ovat nousseet formula 1 -sarjaan muun muassa Mick Schumacher ja Charles Leclerc. Taponen valittiin Ferrarin junioriakatemiaan vuoden 2022 marraskuussa. Taposen tavoitteena on ajaa Formula 4 -kaudesta 2023 eteenpäin Formula 3- ja Formula 2 -sarjoja ja edetä sitä kautta kohti Formula 1 -sarjaa.

Taponen sijoittui helmikuussa 2023 päättyneessä Lähi-idän Formula 4 -sarjassa toiseksi. Taponen voitti sarjassa neljä kilpailua. Lisäksi hän ajoi neljä kertaa toiseksi ja kaksi kertaa kolmanneksi. Taponen oli sarjan paras tulokaskuljettaja.

Saavutukset 

 2017: Suomen mestaruus Raket 95 -luokassa, Kartingliiton Vuoden Junior-kuljettaja
 2018: SM 3. kartingissa, AKK:n Vuoden Junior-kuljettaja
 2019: Suomen mestaruus kartingissa, EM 4. kartingissa
 2020: Kartingin MM-hopeaa 
 2021: Kartingin maailmanmestaruus 
 2022: Kartingin MM-hopeaa
 2023: F4 UAE sarjan hopeaa, sarjan tulokasmestaruuden voitto

Lähteet

Aiheesta muualla 
 Tuukka Taposen viralliset kotisivut

Suomalaiset autourheilijat
Vuonna 2006 syntyneet
Elävät henkilöt